Oscar Pistorius-saak: ‘Getuie is bevooroordeeld’Pistorius Maandagoggend in die hof. Foto: ANA Prof. Jonathan Scholtz, hoof van kliniese sielkunde by die Weskoppies- psigiatriese hospitaal en ook verbonde aan die Universiteit van Pretoria, het getuig dat Pistorius se toestand vererger het, dat hy verskeie fobies het, aan posttraumatiese stressindroom ly en ook angs en depressie het. Nel het Scholtz se getuienis herhaaldelik bevraagteken en later gesê hy is bevooroordeeld teenoor Pistorius. Nel het onder meer vir Scholtz gevra hoekom hy nie die inhoud van ŉ verslag wat deur ŉ voorligtingsielkundige by die Kgosi Mampuru-gevangenis opgestel is, by sy verslag ingesluit het nie. Scholtz het gesê hy het nie gedink dit is nodig nie. Die voorligtingsielkundige het glo in haar verslag aangevoer dat Pistorius “verbale aggressie” teenoor ander gevangenes getoon het. Scholtz het gesê die inhoud van dié verslag is “baie onwetenskaplik” omdat Pistorius weens die depressie en posttraumatiese stressindroom “verbale aggressie en ontsteldheid” sou toon. “Ek vind jou antwoorde nogal bevooroordeeld tot die beskuldigde en nie objektief nie,” het Nel gesê. Regter Thokozile Masipa het in ŉ stadium daarop gewys dat die voorligtingsielkundige nie gesê het Pistorius is ŉ gewelddadige persoon nie, maar gesukkel het om aan te pas. Barry Roux, namens Pistorius, het hierna weer vir Scholtz ondervra. Hy wou weet wat is die gevolgtrekking van die voorligtingsielkundige se verslag. Scholtz het gesê die gevolgtrekking is dat Pistorius se risiko om weer te oortree laag is. Roux het tydens sy ondervraging weer na Pistorius se tronksel verwys en die afsondering wat hy beleef het. Scholtz het gesê Pistorius wou nog altyd mense help en dat dit in sy geaardheid is. Die saak gaan Dinsdag voort. Lees alle vorige berigte oor Oscar Pistorius op Maroela Media.